કર્ણાટકની ચૂંટણી સાથે આ પેટાચૂંટણીને સીધો નહીં, પણ આડકતરો સંબંધ એ છે કે કર્ણાટક ચૂંટણીમાં વિપક્ષોનો જમાવડો જોવા મળ્યો તેની અસર મતો પર કેવી થાય તેનો ટેસ્ટ ગ્રાઉન્ડ પર કૈરાનામાં થવાનો છે. એ વાત સાચી કે ઉત્તરપ્રદેશમાં એક ટેસ્ટ ઓલરેડી થઈ ચૂક્યો છે અને તેમાં પણ યોગી આદિત્યનાથને 440 વૉલ્ટનો ઝડકો લાગ્યો હતો. તેમનો પોતાનો મતવિસ્તાર, ગોરખપુર, તેમનો પોતાનો ગઢ, ત્યાંથી ભાજપનો ઉમેદવાર હારી ગયો. કારણ સરળ હતું, એસપીના ઉમેદવારની જીત થાય તે માટે બીએસપીએ કોઈ ઉમેદવાર ઊભો રાખ્યો નહોતો. ગોરખપુરમાં તેમનો મઠ આવેલો છે. મઠાધિપતિ તરીકે આ વિસ્તારમાં તેમનો દબદબો હતો. તેમના ગુરુ —આદિત્યનાથ પણ આ વિસ્તારમાંથી સાંસદ તરીકે જીતતા આવ્યા હતા. તેઓ પોતે પાંચ વાર અહીંથી સાંસદ બન્યા હતા. છઠ્ઠીવાર તેમણે હવે પોતાના બદલે ભાજપના ઉમેદવારને જીતાડવાના હતા. તે શક્ય બન્યું નહીં. ઘા પર મીઠું જેવો અનુભવ ફુલપુરમાં પણ થયો હતો. ફુલપુરની પેટાચૂંટણી પણ સાથે જ યોજાઈ હતી. ફુલપુર એટલે વધુ એક ભાજપની મજબૂત બેઠક. લોકસભાની આ બેઠક પરથી કેશવ પ્રસાદ મૌર્ય 2014માં જીત્યા હતા. તેમને વિધાનસભામાં લડાવાયા અને અમુક સંજોગોમાં તેઓ યુપીના મુખ્યપ્રધાન બને તેવી પણ શક્યતા હતી. જોકે અચાનક યોગીને મુખ્યપ્રધાન બનાવી દેવાયા, તેથી મૌર્યને ઉપમુખ્યપ્રધાન બનાવાયા હતા. તેમના માટે પણ આ બેઠક પેટાચૂંટણીમાં જીતાડવી પ્રતિષ્ઠાનો પ્રશ્ન હતો. ફરી એકવાર એસપી અને બીએસપીનું જોર ભેગું થયું હતું, તે ભાજપને ભારે પડ્યું હતું.